กสทช. คาดประมูลคลื่น 900 MHz ขั้นต่ำ 3 หมื่นลบ./ใบอนุญาต
กสทช. คาดประมูลคลื่น 900 MHz ขั้นต่ำ 3 หมื่นลบ./ใบอนุญาต และคาดว่าจะใช้เวลาประมูลอย่างน้อย 3 คืน
9 ธ.ค. 2558

นายฐากร ตัณฑสิทธิ์ เลขาธิการสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ทางกสทช. คาดว่าการประมูลคลื่นความถี่ย่าน 900 MHz ในวันที่ 15 ธ.ค.นี้ จะมีการแข่งขันดุเดือดมาก และคาดว่าจะมีราคาประมูลขั้นต่ำ 30,000 ล้านบาท/ใบอนุญาตที่มี 10 MHz จากราคาเริ่มต้นเคาะราคาที่ 12,864 ล้านบาท โดยกสทช.คาดว่าจะใช้เวลาประมูลอย่างน้อย 3 คืน
“ประมูลคลื่น 900 MHz จะมีการประมูลเลือดตกยางออก ต้องมีการแข่งขัน ไม่มีใครยอมแน่นอน ผู้ที่ชนะประมูลคลื่น 1800 MHz ครั้งที่แล้ว ได้ไปในราคาสูง ดังนั้นเขาไม่ปล่อยให้คนอื่นได้คลื่น 900 MHz ได้ในราคาต่ำ ไม่อย่างนั้นเขาเสียเปรียบแน่นอน เมินเสียเถอะต้นทุนจะถูกกว่า” นายฐากร กล่าว
สำหรับผู้เข้าร่วมประมูลครั้งนี้ ได้แก่ เอกชน 4 รายเดิม คือ บริษัท แอดวานซ์ ไวร์เลส เน็ทเวอร์ค จำกัด (AWN) ในเครือบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC บริษัท ดีแทคไตรเน็ต จำกัด (DTN) ในเครือบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC บริษัท แจส โมบายบรอดแบนด์ จำกัด ในเครือบริษัทจัสมิน อินเตอร์เนชั่นแนล จำกัด (มหาชน) หรือ JAS และบริษัท ทรูมูฟ เอช ยูนิเวอร์แซล จำกัด ในเครือ บริษัท ทรู คอร์ปอเรชั่น จำกัด (มหาชน) หรือ TRUE